b'\n_START_ARTICLE_\nYksityisen kopioinnin hyvitysmaksu\n_START_PARAGRAPH_\nHyvitysmaksu (aiemmin kasettimaksu) oli tallennusv\xc3\xa4lineist\xc3\xa4 suoritettava veronluonteinen maksu. Vuodesta 2015 alkaen yksityisest\xc3\xa4 kopioinnista on hyvitetty tekij\xc3\xb6it\xc3\xa4 suoraan valtion budjetista. Samalla tallennuslaitteiden ja -alustojen myyntihintoihin sis\xc3\xa4ltynyt hyvitysmaksu on poistunut._NEWLINE_Suomen tekij\xc3\xa4noikeuslaki sallii muutaman kopion valmistamisen yksityiseen k\xc3\xa4ytt\xc3\xb6\xc3\xb6n julkistetuista teoksista, kunhan kopion valmistamiseksi ei tarvitse murtaa "tehokasta teknist\xc3\xa4 suojausta". T\xc3\xa4m\xc3\xa4n oikeuden vastineeksi ker\xc3\xa4ttiin aiemmin tyhjist\xc3\xa4 tallennusv\xc3\xa4lineist\xc3\xa4 kuten tyhj\xc3\xa4t CD- ja DVD-levyt, C- ja VHS-kasetit sek\xc3\xa4 digitaaliset musiikkisoittimet (kuten iPod) tallennuskapasiteettiin perustuva maksu, jonka jakamisesta opetusministeri\xc3\xb6 p\xc3\xa4\xc3\xa4tti vuosittain. Yritykset ja yhdistykset jotka k\xc3\xa4ytt\xc3\xa4v\xc3\xa4t tallennusv\xc3\xa4lineit\xc3\xa4 ammatillisiin tarkoituksiin, oli vapautettu maksusta. Hyvitysmaksut ker\xc3\xa4si ja hallinnoi Teosto.\n_START_SECTION_\nHistoriaa\n_START_PARAGRAPH_\nEnsimm\xc3\xa4inen hyvitysmaksuj\xc3\xa4rjestelm\xc3\xa4 otettiin k\xc3\xa4ytt\xc3\xb6\xc3\xb6n Saksassa 1960-luvulla kun Gesellschaft f\xc3\xbcr musikalische Auff\xc3\xbchrungs- und mechanische Vervielf\xc3\xa4ltigungsrechte (GEMA, saksalainen vastine Teostolle) voitti oikeudenk\xc3\xa4ynnin laitevalmistaja Grundigia vastaan. Yhdysvalloissa maksu otettiin k\xc3\xa4ytt\xc3\xb6\xc3\xb6n 1992 ja Kanadassa 1997. Australiassa maksu taas todettiin perustuslain vastaiseksi 1992._NEWLINE_Suomessa kasettimaksu otettiin k\xc3\xa4ytt\xc3\xb6\xc3\xb6n kes\xc3\xa4kuussa 1984, 1. syyskuuta 1998 maksu ulotettiin CDR-levyihin, vuonna 2000 MP3-soittimiin ja 1. maaliskuuta 2005 l\xc3\xa4htien hyvitysmaksua alettiin ker\xc3\xa4t\xc3\xa4 my\xc3\xb6s digitaalisista videotallentimista, kuten tallentavista digisovittimista. Vuoden 2011 alusta hyvitysmaksun piiriin tulivat ulkoiset kiintolevyt, joiden koko on 250 Gt\xe2\x80\x933 teratavua._NEWLINE_Marraskuussa 2014 hallitus esitti hyvitysmaksun korvaamista budjettirahoituksella. Uusi tekij\xc3\xa4noikeuslaki, jolla muutos toteutettiin, tuli voimaan 1.1.2015.'